## **М О Т И В И**

към

проект на Наредба за отмяна на Наредба № 5 от 2003 г.

за установяване и обезопасяване на участъците с концентрация на пътнотранспортни произшествия и за категоризиране безопасността на пътищата

(обн., ДВ, бр. 90 от 2003 г.; изм. бр. 93 от 2011 г.)

**1.Причини, които налагат отмяната на акта:**

Наредба № 5 от 2003 г. е издадена на основание чл. 14, ал. 2 от Закона за движението по пътищата (ЗДвП), във връзка с чл. 36з, ал. 3 от Закона за пътищата (ЗП), от министъра на регионалното развитие и благоустройството, съвместно с министъра на вътрешните работи.

С изменения обнародвани в бр. 23 от 2021 г. на Държавен вестник са направени изменения в текстове на Закона за движението по пътищата и на Закона за пътищата, с което са изменени едновременно чл. 36з, ал. 3 от ЗП и чл. 14, ал. 2 от ЗДвП.

Измененията се изразяват в това, че чл. 14, ал. 2 от ЗДвП вече посочва, че „условията и редът за установяване и обезопасяване на участъците с концентрация на пътнотранспортни произшествия се определят с наредбата по чл. 36б, ал. 9 от Закона за пътищата“. В чл. 36з, ал. 3 от ЗП, съгласно редакцията му от ДВ, бр. 23 от 2021 г. също е посочено, че „условията и редът за установяване и обезопасяване на участъците с концентрация на пътнотранспортни произшествия се определят с наредбата по чл. 36б, ал. 9“.

Съгласно разпоредбата на чл. 36б, ал. 9 от ЗП към последната й редакция в ДВ, бр. 23 от 2021 г., е посочено, че „обхватът, съдържанието, условията и редът за извършването на процедурите по ал. 1 и за подготовката и изпълнението на плановете по ал. 8, както и изключенията по ал. 4 от този закон, се определят с наредба на Министерския съвет.“. На това правно основание е приета с Постановление № 125 на Министерския съвет от 2022 г. (обн. ДВ. бр. 46 от 2022 г.) Наредба за процедурите за управление на безопасността на пътната инфраструктура.

Разпоредбата на чл. 13, ал. 1 от Закона за нормативните актове предвижда „актът по прилагане на закон губи изцяло или отчасти сила едновременно с пълното или частичното отменяване на закона съобразно обсега на отменяването“. Съдържанието на разпоредбите на чл. 14, ал. 2 от ЗДвП и чл. 36з, ал. 3 от ЗП е изменено дотолкова спрямо вида, в който е съществувало преди бр. 23 на ДВ от 2021 г., че правното основание за издаването на Наредба № 5 от 2003 г. за установяване и обезопасяване на участъците с концентрация на пътнотранспортни произшествия и за категоризиране безопасността на пътищата е отпаднало.

С оглед избягване на противоречиво тълкуване на относимата подзаконова нормативна уредба, поради наличието на различни нормативни актове, Наредба № 5 от 2003 г. следва да бъде изрично отменена от органите, които са я издали.

**2. Цели, които се поставят:**

С отмяната на Наредба № 5 от 2003 г. за установяване и обезопасяване на участъците с концентрация на пътнотранспортни произшествия и за категоризиране безопасността на пътищата

се цели избягване на противоречиво тълкуване на относимата подзаконова нормативна уредба.

**3. Финансови п други средства, необходими за прилагането на нормативния акт:**

Приемането на проекта на Наредба за отмяна на Наредба № 5 от 2003 г. за установяване и обезопасяване на участъците с концентрация на пътнотранспортни произшествия и за категоризиране безопасността на пътищата не води до необходимост от допълнителни финансови средства.

**4. Очаквани резултати от прилагането:**

Постигане на яснота и избягване на противоречията в подзаконовата нормативна уредба.

**5. Анализ на съответствие с правото на Европейския съюз:**

С проекта на Наредба за отмяна на Наредба № 5 от 2003 г. за установяване и обезопасяване на участъците с концентрация на пътнотранспортни произшествия и за категоризиране безопасността на пътищата не се предвижда въвеждане на право на Европейския съюз, поради което не е изготвена таблица за съответствие с правото на Европейския съюз.